b'\n_START_ARTICLE_\nHermanfrid de Thuringia\n_START_PARAGRAPH_\nHermanfrid (sau Hermanifrid, Hermanafrid, Herminafried; \xc3\xaen latin\xc4\x83, Hermenfredus) a fost ultimul rege independent al tribului germanic al thuringienilor._NEWLINE_Hermanfried a fost unul dintre cei trei fii ai regelui thuringian Bessinus (sau Bisinus) cu regina longobard\xc4\x83 (sau saxon\xc4\x83) Menia (sau Basina). Fra\xc8\x9bii s\xc4\x83i erau Baderic \xc8\x99i Berthar, iar sora sa era Radegunda, care se va c\xc4\x83s\xc4\x83tori cu regele Wacho al longobarzilor._NEWLINE_Hermanfrid a fost c\xc4\x83s\xc4\x83torit cu Amalaberga, fiic\xc4\x83 a Amalafridei care era urma\xc8\x99a regelui Theodemir al ostrogo\xc8\x9bilor, c\xc3\xa2ndva \xc3\xaentre 507 \xc8\x99i 511. Amalberga era de asemenea nepoat\xc4\x83 a regelui Theodoric cel Mare._NEWLINE_Nu este limpede c\xc3\xa2nd anume Hermanfrid a devenit rege, \xc3\xaens\xc4\x83 el apare \xc3\xaen aceast\xc4\x83 pozi\xc8\x9bie (ca rex thoringorum) \xc3\xaentr-o scrisoare a lui Theodoric cel Mare datat\xc4\x83 \xc3\xaen 507. Pentru \xc3\xaenceput, el a \xc3\xaemp\xc4\x83r\xc8\x9bit domnia cu fra\xc8\x9bii s\xc4\x83i Baderic \xc8\x99i Bertachar, \xc3\xaens\xc4\x83 ulterior l-a ucis pe Bertachar \xc3\xaentr-o b\xc4\x83t\xc4\x83lie din 529, l\xc4\x83s\xc3\xa2nd-o orfan\xc4\x83 pe fiica acestuia, Radegunda._NEWLINE_Potrivit cronicii lui Grigore din Tours, Amalaberga l-ar fi incitat pe Hermanfrid \xc3\xaempotriva celuilalt frate r\xc4\x83mas, Baderich. Se spune c\xc4\x83 la un moment dat ea ar fi acoperit masa cu merinde doar pe jum\xc4\x83tate, iar c\xc3\xa2nd a fost \xc3\xaentrebat\xc4\x83 din ce motic a f\xc4\x83cut aceasta, i-ar fi r\xc4\x83spuns lui Hermanfrid: "Un rege care st\xc4\x83p\xc3\xa2ne\xc8\x99te doar jum\xc4\x83tate din regatul s\xc4\x83u merit\xc4\x83 doar jum\xc4\x83tate de mas\xc4\x83." St\xc3\xa2rnit de aceasta, Hermanfrid a \xc3\xaencheiat un acord cu regele franci din Metz, Theuderic I, pentru a-l ataca pe Baderic. Acesta din urm\xc4\x83 a fost \xc3\xaenfr\xc3\xa2nt de c\xc4\x83tre franci \xc8\x99i decapitat, \xc3\xaens\xc4\x83 Hermanfrid a refuzat s\xc4\x83 \xc3\xae\xc8\x99i \xc3\xaendeplineasc\xc4\x83 obliga\xc8\x9biile fa\xc8\x9b\xc4\x83 de Theuderic, fapt care a condus la du\xc8\x99m\xc4\x83nia dintre cei doi regi._NEWLINE_\xc3\x8en 531 sau 532, Theuderic, al\xc4\x83turi de fiul s\xc4\x83u Theudebert I \xc8\x99i de fratele s\xc4\x83u, regele Chlothar I din Soissons i-a atacat pe thuringieni. Francii au ob\xc8\x9binut victoria \xc3\xaentr-o b\xc4\x83t\xc4\x83lie \xc3\xaen apropiere de r\xc3\xa2ul Unstrut, cucerind sediul regal de la Scithingi (ast\xc4\x83zi, Burgscheidungen). Hermanfrid a reu\xc8\x99it s\xc4\x83 scape cu fuga, \xc3\xaens\xc4\x83 francii au capturat-o pe nepoata sa Radegunda , fiica lui Berthar._NEWLINE_Theuderic i-a acordat lui Hermanfrid liber\xc4\x83 trecere, i-a solicitat s\xc4\x83 se deplaseze p\xc3\xa2n\xc4\x83 la Z\xc3\xbclpich \xc8\x99i i-a promis numeroase cadouri. \xc3\x8en timp ce Hermanfrid discuta cu Theuderic, a fost \xc3\xaempins de c\xc4\x83tre un necunoscut de pe zidurile ora\xc8\x99ului Z\xc3\xbclpich \xc8\x99i a murit. Grigore din Tours men\xc8\x9bioneaz\xc4\x83 c\xc4\x83 sunt unii care se aventureaz\xc4\x83 s\xc4\x83 sugereze c\xc4\x83 Theuderic ar fi putut avea leg\xc4\x83tur\xc4\x83 cu acest fapt._NEWLINE_Radegunda a fost apoi nevoit\xc4\x83 s\xc4\x83 ia de so\xc8\x9b pe regele Clotar I, \xc3\xaen vreme ce so\xc8\x9bia lui Hermanfrid, Amalaberga a fugit \xc3\xaen teritoriul ostrogo\xc8\x9bilor, duc\xc3\xa2nd acolo \xc8\x99i pe copiii ei, Amalafrid \xc8\x99i Rodelinda. Amalaberga a fost ulterior capturat\xc4\x83 de c\xc4\x83tre generalui bizantin Belisarie \xc8\x99i trimis\xc4\x83 la Constantinopol, \xc3\xaen timp ce Amalafrid va deveni general iomperial, iar Rodelinda se va c\xc4\x83s\xc4\x83tori cu regele Audoin al longobarzilor._NEWLINE_Regatul thuringian a luat sf\xc3\xa2r\xc8\x99it odat\xc4\x83 cu Hermanfrid. Regiunea de la r\xc4\x83s\xc4\x83rit de r\xc3\xa2ul Saale a fost preluat\xc4\x83 de c\xc4\x83tre triburile slave, iar nordul Thuringiei de c\xc4\x83tre saxoni._NEWLINE_Stingerea dinastiei thuringiene a devenit subiectul a numeroase opere epice, cea mai cunoscut\xc4\x83 fiind Rerum gestarum saxonicarum libri tres a lui Widukind de Corvey, un mit al \xc3\xaentemeierilor saxone scris \xc3\xaen 967.\n_START_SECTION_\nReferitor la surse\n_START_PARAGRAPH_\nPrincipala surs\xc4\x83 pentru aceast\xc4\x83 perioad\xc4\x83 este cronica lui Grigore din Tours, care \xc3\xaens\xc4\x83 prezint\xc4\x83 punctul de vedere al francilor. Cronica lui Widukind este scris\xc4\x83 mult mai t\xc3\xa2rziu \xc8\x99i are \xc3\xaen mod clar \xc3\xaencorporat\xc4\x83 o component\xc4\x83 mitic\xc4\x83. Procopius din Cezareea men\xc8\x9bioneaz\xc4\x83 evenimentele doar \xc3\xaen treac\xc4\x83t \xc8\x99i doar \xc3\xaen m\xc4\x83sura \xc3\xaen care se refer\xc4\x83 la Italia.'